છક્કડિયા કે કુંડળિયા દુહાઓની માફક એના જેવી ચાંવળા બંધની રચનાઓ કંઠસ્થ પરંપરામાં ભજન અને લોકગીત કરતાં પણ વધુ સંખ્યામાં સાંભળવા મળે છે. ધ્રુવાખ્યાન જેવાં અનેક આખ્યાનો પણ ચાંવળા બંધમાં જોવા મળે છે. દુહા જેટલો જ લોકપ્રિય પ્રકાર આ ચાંવળા-રામાવળા છે. એમાં બોધ, ઉપદેશ કે જીવન અનુભવ અને ગૂઢ રહસ્યોને એનો કર્તા ઢાળતો હોય છે. દુહાની માફક ચાંવળામાં પણ એનો કર્તા પોતાની નામછાપ મૂકતો હોય છે. આવા નજેવી નામછાપના ચાંવળા લોકોપદેશ માટે કહેવાયેલા મળે છે. રામનો જેઠવો, પણ ચાંવળા કથક છે. આવા ચાંવળા કથકકવિઓના પ્રદાનને કોઈએ મૂલવવું જોઈએ. લોકસંસ્કૃતિના મશાલચી સમાન આ ચાંવળા બંધના લોકકવિઓએ સમાજને સંસ્કારવાનું બહુ મોટું કામ એમના જમાનામાં તો કરેલું, પણ પછીથી એ ચાંવળા ગાઈને અનેક ગાયકોએ પણ સમાજને સંસ્કારેલો-સંકોરેલો.